 Site na njikọaka ọnụ nke ụlọ ọrụ ahụ na-ahụ maka ibu agha megide ọgwụ ike nala Nigeria, bụ National Drug Law Enforcement Agency NDLEA, ndị ọrụ agha ala anyị, ndị uwe ojii, ndị ọrụ ụlọ mkpọrọ, ndị ụlọ ọrụ na-ahụ maka mbàtá na ọpụpụ nala anyị, bụ Nigerian Immigration Service na ndị ndị ọrụ nchekwa mmadụ nkịtị, bụ Nigeria Security and Civil Defence Corps a nwụchikọọla mmadụ iri atọ na ise a na-enyo ènyò na ha na-etinye aka nihe metụtara ọgwụ ike.  Ndị a bụ ndị e jidere site na mpaghara ebe dị iche iche na steeti ahụ, nke gụnyere Nnewi, Ọkịja, Obosi, ọdụ ụgbọala Ihiala, nke Aba, nke Owerri, nke Lagos, nke Benin. Ihe ndị e nwekọtakwara naka ha gụnyere ọgwụ Cannabis sativa, ọgwụ Cocaine na ọgwụ ike Heroine.Nokwu ya bànyere nke ahụ, onyeisi ụlọ ọrụ NDLEA na steeti ahụ, bụ maazị Sule Momodu mere ka a mara mbọ pụrụ iche ha na-agba iji busoo ịkpọ, ịñụ ma ọ bụ ịtụ mgbere ọgwụ ike agha na ya bụ steeti ahụ, ma kwuo na nke ahụ na-aga nihu nịmịta ezi mkpụrụ a tụrụ anya, ọ kachasị ugbu a ụlọ ọrụ ahụ na ụlọ ọrụ nchekwa ndị ọzọ màlitere ijikọ aka ọnụ na ya bụ agha. O mere ka a mara na ụlọ ọrụ niile ahụ ga-aga nihu na njikọ aka ahụ, ma na-ebukwa agha na mgbe na mgbe megide ndị niile na-etinye anya nọgwụ ike, wee ruo mgbe ịtụ mgbere ọgwụ ike ga-aghọ akụkọ mgbe ochie na steeti ahụ.Dịka ọ na-etò aka na-achị steeti ahụ bụ gọvanọ Willie Obianọ maka ezi nkwàdo ọ na-enye ha, maazị Momodu kpọkùrù ndị na-etinye aka nọgwụ ike na steeti ahụ ka ha sepù aka na nke ahụ ma ọ bụ kwara ngwongwo ha pụọ na ya bụ steeti nihi na o nweghịzịkwa ebe mgbaba ọbụla dịịrị ha. Ọ dụzịkwara ndị nne na nna ka ha na-ejide ma na-eleru ụmụ ha anya nke ọma oge niile, iji mara ebe ha na-etinye aka na ndị ha na ha na-emekọ ihe.O mere ka a mara na ndị ahụ a nwụchikọrọ bụ ndị a ga-enyòcha nke ọma ma tọhàpụ ndị aka ha dị ọcha nime ha, ebe ndị ikpe mara bụ ndị a ga-akpụpụ ụlọ ime ma were iwu mee ha ihe. 